**Consiliului de administrație al ANRE**

**Nota informativă**

**la proiectul Hotărârii ANRE privind aprobarea termenilor şi condiţiilor aferente**

**prestării serviciului de flexibilitate prin stocare în conductă de către operatorul sistemului de transport al gazelor naturale**

Temeiul legal de aprobare a termenilor şi condițiilor aferente prestării serviciului de flexibilitate prin stocare în conductă de către operatorul sistemului de transport al gazelor naturale (OST) este prevăzut la pct. 590-598 din Codul rețelelor de gaze naturale, aprobat prin Hotărârea ANRE nr. 420/2019 (în continuare Codul rețelelor) conform căruia „*OST poate oferi utilizatorilor de sistem un serviciu de flexibilitate prin stocare în conductă, după ce termenii și condițiile aferente sunt aprobate de Agenție”*.

Serviciul de flexibilitate prin stocare în conductă reprezintă un serviciu prestat de OST prin care se oferă posibilitatea părților responsabile de echilibrare (PRE) de a utiliza capacitatea de stocare a rețelelor de transport al gazelor naturale pentru compensarea dezechilibrului zilnic al PRE, provocat de diferența cantităților de gaze naturale livrate la punctele de intrare în rețelele de transport și celor alocate la punctele de ieșire din rețelele de transport ale OST.

Conform pct. 513 din Codul rețelelor „*calcularea cantităţii de dezechilibru zilnic se adaptează, în cazul în care se oferă un serviciu de flexibilitate prin stocare în conductă*”. De asemenea, pct. 592 din Codul rețelelor stabilește că serviciul de flexibilitate prin stocare în conductă este limitat la nivelul de flexibilitate disponibil în reţeaua de transport şi considerat ca nefiind necesar pentru îndeplinirea funcţiei de transport, conform evaluării OST.

Prin scrisoarea nr. 02-917 din 23.10.2024 SRL ,,Vestmoldtransgaz” a prezentat la Agenție proiectul termenilor și condițiilor aferente serviciului de flexibilitate prin stocare în conductă.

Proiectul urmărește realizarea următoarelor obiective:

1. reducerea dezechilibrelor zilnice ale PRE în rețelele de transport al gazelor naturale;
2. asigurarea bunei funcționări a sistemului;
3. stabilirea condițiilor de prestare a serviciului de flexibilitate prin stocare în conductă;
4. stabilirea drepturilor și obligațiilor părților implicate.

Serviciul de flexibilitate poate fi prestat numai dacă au fost îndeplinite următoarele criterii cumulativ:

* serviciul de flexibilitate este pus la dispoziţie în mod transparent şi nediscriminatoriu şi poate fi oferit prin folosirea unor mecanisme concurenţiale;
* veniturile generate de OST în urma prestării unui serviciu de flexibilitate sunt cel puţin egale cu costurile suportate sau care urmează să fie suportate pentru prestarea serviciului respectiv;
* OST nu facturează unui utilizator de sistem, nici direct, nici indirect, pentru costurile suportate în urma prestării unui serviciu de flexibilitate în conductă, în cazul în care utilizatorul de sistem respectiv nu îl contractează;
* prestarea unui serviciu de flexibilitate în conductă nu are un impact negativ asupra comerţului transfrontalier.

Limita maximă de flexibilitate prin stocare în conductă determinată de OST este de **3,0 mil. m³**, echivalentul a **31 800 MWh**.

Capacitatea de stocare pentru fiecare PRE se va calcula de OST în dependență de cota de piață pentru luna precedentă și volumele gazelor naturale transportate la punctele de ieșire din rețeaua de transport al gazelor naturale spre rețelele de distribuție a gazelor naturale și/sau spre instalațiile de gaze naturale ale consumatorilor finali racordați la rețeaua de transport al gazelor naturale. Cota de piață va fi determinată pentru fiecare PRE care are încheiat contract privind prestarea serviciului de flexibilitate prin stocare în conductă conform formulei stabilite în Termeni și condiții. OST va transmite lunar către fiecare PRE în parte, informația privind capacitatea de stocare determinată.

Ca urmare a prestării serviciul de flexibilitate, cantitatea de dezechilibru, calculată pentru PRE în conformitate cu Raportul privind măsurile provizorii de echilibrare, va fi diminuată, în limita capacității de stocare.

Proiectul Hotărârii, nota informativă sunt publicate pe pagina oficială al ANRE și supuse consultărilor publice cu părțile interesate, în conformitate cu Legea nr. 239/2008 privind transparența în procesul decizional. Proiectul a fost îmbunătățit urmare a avizelor recepționate, puse în discuție în cadrul unei ședințe de lucru cu părțile interesate.

Odată cu aprobarea Hotărârii ANRE privind aprobarea termenilor şi condițiilor aferente prestării serviciului de flexibilitate prin stocare în conductă va fi abrogată Hotărârea ANRE nr. 495/2021 cu privire la aprobarea termenilor şi condițiilor aferente prestării serviciului de flexibilitate prin stocare în conductă de către operatorul sistemului de transport al gazelor naturale SRL „Moldovatransgaz”.

**Veaceslav UNTILĂ**

**Director general**